KIRJALLINEN KYSYMYS P-3959/00 esittäjä(t): Vitaliano Gemelli (PPE-DE) komissiolle. Pankkien korot: tukeeko komissio Italian pankkiyhdistystä vai kansalaisia?.



Virallinen lehti nro 174 E , 19/06/2001 s. 0199 - 0200



KIRJALLINEN KYSYMYS P-3959/00 esittäjä(t): Vitaliano Gemelli (PPE-DE) komissiolle (8. joulukuuta 2000) Aihe: Pankkien korot: tukeeko komissio Italian pankkiyhdistystä vai kansalaisia? Voiko komissio vastata seuraaviin kysymyksiin, jotka liittyvät perustuslakituomioistuimen antamasta korkojen perusteetonta uudelleenlaskentaa koskevasta tuomiosta 425/2000 johtuviin ongelmiin: - pitääkö paikkansa, että Italian pankkiyhdistys (ABI) välttääkseen asiakkailta perusteettomasti perittyjen maksujen palautuksen on esittänyt jonkinlaisen aloitteen Euroopan komissiolle ja erityisesti kilpailuasioista vastaavalle komission jäsenelle tai muille komission jäsenille? - pitääkö paikkansa, että nimeltä mainitsemattomat komission tahot ovat antaneet ABI:lle takeet siitä, että komissio saattaisi ryhtyä epäoikeudenmukaisesta järjestelmästä kärsivien kansalaisten kannalta haitallisiin toimiin pankkilaitosten suojelemiseksi? - katsooko Euroopan komissio, että olisi ryhdyttävä yleisluonteisiin toimiin sen estämiseksi, että Euroopan ja Italian pankkijärjestelmissä jatketaan tällaisten, useissa tapauksissa yksipuolisesti velvoittavien asiakassuhteiden ylläpitämistä, ja että järjestelmää olisi tasapainotettava uudelleen asiakkaan edun kannalta myönteiseen suuntaan? Mario Montin komission puolesta antama vastaus (24. tammikuuta 2001) Arvoisan parlamentin jäsenen esittämät kysymykset koskevat koronkorkoon liittyviä ongelmia, jotka aiheutuvat Italian perustuslakituomioistuimen antamasta tuomiosta nro 425/00. Kysymyksiin voidaan vastata seuraavasti: - Komission ja Italian pankkiyhdistyksen (ABI) tavallisen yhteydenpidon lisäksi niiden välillä ei ole ollut keskusteluja, joissa olisi käsitelty erikseen koronkorkoa. ABI ja AIBE (Italiassa toimivien ulkomaisten pankkien yhdistys) yhdessä sekä Euroopan unionin pankkiyhdistysten liitto ovat kuitenkin toimittaneet komissiolle kaksi kantelua, jotka koskevat koronkiskonnasta annettua Italian lakia nro 108/96. Nämä kantelut on kirjattu numerolla 2000/5209. Komission sisämarkkinoiden pääosasto pyysi 22. joulukuuta 2000 päivätyllä kirjeellä Italian hallitusta esittämään asiaa koskevat huomautuksensa. - Komissio kieltää antaneensa millekään taholle mitään sellaisia takeita, joihin arvoisa parlamentin jäsen viittaa. Komission politiikkana on sen sijaan tasapainon löytäminen erilaisten etujen välillä, sillä yhtenäismarkkinat voivat toteutua ainoastaan silloin, kun kuluttajien ja palveluntarjoajien välillä vallitsee täydellinen luottamus. Tämä tasapainoon perustuva lähestymistapa on ilmaistu selkeästi parhaillaan toteutettavassa rahoituspalvelujen toimintasuunnitelmassa. - Komissio on tietoinen koronkorkoon liittyvistä ongelmista, joita tarkastellaan Euroopan unionin tasolla yleisesti kulutusluottoja koskevien jäsenvaltioiden lakien, asetusten ja hallinnollisten määräysten lähentämisestä 22. joulukuuta 1986 annetun neuvoston direktiivin 87/102/ETY(1) tarkistamisen yhteydessä. Kuluttajasopimusten kohtuuttomista ehdoista annetun neuvoston direktiivin 93/13/ETY(2) määräykset, joiden soveltaminen kuuluu kansallisten viranomaisten toimivaltaan, näyttäisivät kuitenkin soveltuvan tarvittaessa Italian pankkisopimuksista ja erityisesti koroista aiheutuvien ongelmien käsittelemiseen. Komissio katsoo, että kansalliset viranomaiset voivat jo Euroopan unionin nykyisen lainsäädännön nojalla ryhtyä korjaaviin toimenpiteisiin, jos rahoitusalan toimijoiden ja kuluttajien etujen välillä vallitsee epätasapaino. Komissio ryhtyy tarvittaessa toimenpiteisiin varmistaakseen sen, että EY:n perustamissopimuksen 81 ja 82 artiklassa (entinen 85 ja 86 artikla) määrättyjä kilpailusääntöjä noudatetaan. Tämä koskee erityisesti tietoja, joita eräs kuluttajajärjestö on äskettäin toimittanut kilpailun pääosaston käyttöön. (1) EYVL L 42, 12.2.1987. (2) EYVL L 95, 21.4.1993.